## Rješenje o odobrenju prospekta o izdavanju dionica privatnom ponudom Nava banci d.d.

### NN 18/2006 (15.2.2006.), Rješenje o odobrenju prospekta o izdavanju dionica privatnom ponudom Nava banci d.d.

# HRVATSKA AGENCIJA ZA NADZOR FINANCIJSKIH USLUGA

**444**

Sukladno odredbama članka 15. stavak 1. točka 4.
alineja 1., članka 27. stavak 8. i članka 8. stavak 1. Zakona o Hrvatskoj
agenciji za nadzor financijskih usluga (»Narodne novine«, broj 140/05) te
članka 22. stavka 4. Zakona o tržištu vrijednosnih papira (»Narodne novine«,
broj 84/02), temeljem zahtjeva trgovačkog društva NAVA BANKA d.d. Zagreb, Tratinska 27, za odobrenje Prospekta o izdavanju dionica
privatnom ponudom, Uprava Hrvatske agencije za nadzor financijskih usluga, na
sjednici održanoj dana 9. veljače 2006. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu NAVA BANKA d.d. Zagreb, Tratinska 27, odobrava se Prospekt o izdavanju 50.000
redovnih dionica na ime, privatnom ponudom, ukupne vrijednosti 20.000.000,00
kuna, pojedinačne nominalne vrijednosti 400,00 kuna po dionici.

2. Ovo rješenje objavit će se u »Narodnim
novinama«.

```
Obrazloženje
```

```

```

Trgovačko društvo NAVA BANKA d.d. Zagreb, Tratinska 27 (dalje: Izdavatelj), podnijelo je dana 19.
prosinca 2005. godine, Komisiji za vrijednosne papire Republike Hrvatske,
pravnom predniku Hrvatske agencije za nadzor financijskih usluga (dalje:
Agencija) zahtjev za odobrenje Prospekta o izdavanju dionica privatnom ponudom,
a dana 3. i 20. siječnja 2006. godine dopunu toga zahtjeva i priloga, sukladno
odredbama Zakona o tržištu vrijednosnih papira (dalje: Zakon) i Pravilnika o
sadržaju zahtjeva i prilozima za odobrenje prospekta i skraćenom prospektu
(»Narodne novine«, broj 118/03, dalje: Pravilnik).

U provedenom postupku utvrđeno je da je dana 30.
studenoga 2005. godine, Uprava Izdavatelja donijela Odluku o povećanju
temeljnog kapitala Banke uplatom u novcu, izdavanjem novih 50.000 redovnih
dionica serije A2 privatnim izdanjem, uz isključenje
prava prvenstva dioničara Banke pri upisu novih dionica u cijelosti, a dana 8.
prosinca 2005. godine, Nadzorni odbor Izdavatelja donio je Odluku o davanju
suglasnosti na navedenu Odluku Uprave Izdavatelja.

Navedenom Odlukom Uprave Izdavatelja, određeno
je, u bitnome, da se temeljni kapital povećava ulozima u novcu i to izdavanjem
50.000 novih redovnih dionica, koje glase na ime, svaka u nominalnom iznosu od
400,00 kuna, ukupne nominalne vrijednosti 50.000.000,00 kuna, za iznos iznad
pari, privatnom ponudom.

Izdavatelj izdaje dionice za iznos iznad
nominalne vrijednosti. Cijena jedne redovne dionice u privatnoj ponudi je
700,00 kuna kuna.

Rok za upis i uplatu dionica predmetnog izdanja je
30 dana od konačnosti rješenja Agencije o odobrenju Prospekta, a izdanje će se
smatrati uspješnim ukoliko u navedenom roku bude upisano i uplaćeno 90 %
ukupnog izdanja dionica.

Uz zahtjev za odobrenje Prospekta o izdavanju
dionica, Izdavatelj je uplatio naknadu i administrativnu pristojbu, sukladno
Pravilniku o vrsti i visini administrativnih pristojbi i naknada (»Narodne
novine« br. 115/02, 43/03).

Ocjenjujući utvrđeno činjenično stanje, Agencija
utvrđuje da su zahtjevu Izdavatelja za odobrenje prospekta o izdavanju redovnih
dionica privatnom ponudom, priloženi svi prilozi propisani Zakonom i
Pravilnikom te da podneseni Prospekt sadrži sve podatke u skladu s odredbom
članka 21. Zakona, pa je sukladno odredbi članka 22. stavak 4. Zakona, riješeno
kao u izreci.

Temeljem odredbe članka 8. stavak 3. Zakona o
Hrvatskoj agenciji za nadzor financijskih usluga, ovo Rješenje objavljuje se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog rješenja.

Klasa: UP/I-450-08/06-11/01

Urbroj: 326-101/06-5

Zagreb, 9. veljače 2006. godine

Predsjednik Uprave

**Ante Samodol**, v. r.

Rješenje, NN 18/2006-444